《闻无相道人顺世五首》
唐代·贯休

一事不经营，孤峰长老情。惟餐橡子饼，爱说道君兄。

池藕香狸橡，山神白日行。又闻行脚也，何处化群生。

自昔寻师日，颠峰绝顶头。虽闻不相似，特地使人愁。

庭树雪摧残，上有白獮猴。大哉法中龙，去去不可留。

常思将道者，高论地炉傍。迂谈无世味，夜深山木僵。

下山遭离乱，多病惟深藏。一别三十年，烟水空茫茫。

石霜既顺世，吾师亦不住。杉桂有猩猩，糠秕无句句。

土肥多孟蕨，道老如婴孺。莫比优昙花，斯人更难遇。

百千万亿偈，共他勿交涉。所以那老人，密传与迦叶。

吾师得此法，不论劫不劫。去矣不可留，无踪若为蹑。

作者简介：贯休（832～912），俗姓姜，字德隐，婺州兰溪（今浙江兰溪市游埠镇仰天田）人。唐末五代前蜀画僧、诗僧。七岁出家和安寺，日读经书千字，过目不忘。唐天复间入蜀，被前蜀主王建封为“禅月大师”，赐以紫衣。贯休能诗，诗名高节，宇内咸知。尝有句云：“一瓶一钵垂垂老，万水千山得得来，”时称“得得和尚”。有《禅月集》存世。亦擅绘画，尤其所画罗汉，更是状貌古野，绝俗超群，笔法坚劲，人物粗眉大眼，丰颊高鼻，形象夸张，所谓“梵相”。在中国绘画史上，有着很高的声誉。存世《十六罗汉图》，为其代表作。